In Kuh in Eis Mihs in Lohm - Sel Elder Richard G. Scott\nEprel 2013 | In Kuh in Eis Mihs in Lohm\nSie mwe insewowo emet kuht kuh in sang nuh ke facluh pa kuh luhn sie lohm ma Kraist pa yohk srihpac ma wosasuc uh lutiyuck we, olwelah uh karihngihnyuckyang, ac luhngse pucspucs oasr we.\nPuhsra pucspucs ke facluh se kuht muhta kac uh fahk nuh sesr lah kuht enenuh in moulkihn sie ohiyac pwacr ac inguri. Yohkna ma in orek ac yohkna ma in oreklac pacl nuh kwewa. Tuhsruhk loal nuh in kuht kais sie pa sie enenuh in eis sie moul mihslac ma mihs ac efahl kuhtanglah, sie acn ma kuht kuh in monglac ac sokwack in ahkoekuhtlac sifacna nuh ke ma upac fahsruh uh.\nAcn na pwacye se nuh ke mihs sacn pa lun lohm sesr sifacna uh, ma kuht orwaclah ma nuh kwewa in oruh Leum Jisus Kraist pa ma yohk srihpac se emet.\nKuhtuh sucu uh oasr pahpah se in lohm uh ma pa sie mwet sruok pristut nwacsnwacs ac oacyacpac sie ninac yohk luhlahlfongi la ac oaru suc kwewana kol ke suwohswohs. Oasr kain in ma puhs sahyac ke ohiyacn sucu uh. Sahyacn ohiyac lowos an, kowos kuh in ahkfuhlwactye lohm suwos ac moul lowos ke Leum Jisus Kraist, tuh El pa kahsruh nuh ke mihs pwacye nuh ke moul se inge.\nKom enenuh in etuh na pwacye lah sulaclah nuh kwewa kom orwaclah, finne ma ip luhn mahno kuh nguhn, som yohk ke ma Mwet Lahngo El ke kom in oruh. Ke El pa yohk srihpac in lohm sum an, oasr sie mihs ac efahl. Oasr sie puhla ke etuh pwacye ma nwacklah lohm uh, ac puhlakihnyuck sin mwet nuh kwewa ma muhta we uh.\nTiac pahpah ninac uh muhkwena enenuh in ahkfalye kahs in kahsruh se inge, finne ma kunaclos in kol. Tuhlihk uh kuh in eis kunac ke ahkwoye kuhiyen moul in Kraist lun lohm uh. Yohk srihpac nuh sin pahpah ninac uh in luti tuhlihk uh in akihlen ohiyac ma mukwikwi lalos an puhsrallah kais sie mwet ma muhta lun lohm an. Tuhlihk ma oreklac in puhla eis kunac ke mukwikwi lalos uh, finne mukwikwi lalos suwohs kuh tiac, kapwack in oruh mwet luhlahlfongiyuck ke tohkohsrahi luhn God.\nNga etuh lah kom kuh in sokwack muhtwacwacyacn ip yohk ma yohk srihpac nuh in lohm sum ke Mwet Lahngo. Kahs in kahsruh luhn mwet pahluh in oruh pruhe lwen nuh kwewa luhn kais sie ac sucu, lutlut lwen nuh kwewa ke ma suhmuhslah luhn kais sie ac sucu, ac ekuh in toeni luhn sucu ke wik nuh kwewa pa enenweyuck, ac fihsracsr in orwaclah sie lohm ma ahkfuhlwactye Kraist. Fin wacngihn ahkpah ke lwen nuh kwewa inge ac upac in sokwack mihs luhngseyuck ac enenweyuck yohk ac acn in monglac liki facluh.\nAhkostwen nuh ke mwe luti luhn mwet pahluh ma Kraist El kena kom in ukwe uh. Nimet kihnacack engan pacl fahsr uh in ahkfototoyelah sahyacn orekmakihn ip yohk wowo ke wosasuc uh. Esam: ma srihsrihk uh kol nuh ke ma luhlahp uh. Atacn mukwikwi wacngihn srihpac tiac wo uh kuh lihnguhn kuh in kol nuh ke elyah yohk. Yohk srihpac liki nuh kwewa, elah fihsrwacsr, fal, ac wo uh kol nuh ke sie moul sesseslah ke mwe insewowo pucspucs.\nKowos tuhlihk ke U luhn Tuhlihk Srihsrihk an, kowos mukul ac muhtwacn fuhsr ke prokracm luhn mwet fuhsr an, ac kowos misineri fokoko ma kuhlwacnsap ingena uh oruh ma wowo pucspucs likiyuc na ke nga matwac lowos ah. Ke moul se met ah, kom ahkpwacyei in yohk luhlahlfongi la, ahkostwen, ac nwacsnwacs. We, kom orekma upac in ahkyohkye talan ac kuhiyom in ahkoekomlac sifacna in sun moul in mahno uh ke puhlaik, suwohs, ahkfuhlwact, ac orwaclah wo.\nTiac paht pacl somlah ah kom tuhkuh nuh ke moul in mahno ke kain in kuhiyac wolacna wacngihn sahflahiyac uh. Tuhsruhk oasr sie sensen upac ke acn rauni komlac uh. Fokoko yohk lom ac kuhiyom kuh in srihkeyucki kuh kuhnausyucklac kom fin fuhlweack nuh ke mokleyuck koluk luhn setuhn raunikomlac an. Tuhsruhktuh, Setuhn el koflah kuhtanglah Mwet Lahngo. Sahflahiyacl Setuhn suleyucklac. El etuh lah el kuf, tuhsruhk el kena in kuhnahoslah mwet pucspucs ma el kuh uh. El ac fah srihke in kuhnahoslah wo ac kuhlwacna lom in mokle muhnahsiyom. Muhta na ke lwacyacn luhn Leum, ac kom fah itto ke pacl nuh kwewa.\nKom muhta ke sie facluh ma technology uh kihluckyak nuh ke sie luhpah na usrnguck muhi. Upac na pwacye nuh sin puhsiyacn fihl se luhk uh in orekmakihn ma inge. Wiwina orekmakihnyacn technology uh, etwacack inge kuh in oruh sie mwe insewowo kuh sie elyah. Technology, ke etweyuck ac orekmakihnyuck nuh ke srihpac suwohs uh, tiac enenuh in mwe ahkkoluk se tuhsruhk in sie mwe ahkyohk nuh ke aetuhi ke ip luhn nguhn.\nNuh ke mwe srihkasrak, inkaiyacsr oasr nahtuhsr mwe itact ma fal nuh lun pakiht lasr uh. Sessahlah kuht in tiac orekmakihn; kuht ac ke orekmakihn pacl puhkantwen ke lwen se. Koluk ohiyac, mwe itact inge kuh in oruh sie ohiyac ke ma koluk ac ispacl. Tuhsruhk, orekmakihn in wo, ma inge kuh in oruh sie kuhfa in karihngihn liki ma koluk mwet uh orwaclah uh.\nSuc kuh in nuhnkuh lah yac suhpuhs somlah ah lah orekma ke ohiyac wo ac yac puhs ke pweng ke toeni luhlahp uh kuh in fal nuh lun pakiht lom an? In sang ma ingacn nuh lun pakiht lom an ac tiac karihngihn komyang, tuhsruhk lutlutkihn, motko, ac lohng ma ingacn ke pacl mihs ke kais sie lwen uh fah ahkyohkye aetuhi ke Nguhn.\nAhksuhmahtye kom ke orekmakihnyacn technology ke moul lom an. Mahkiyac ma suhmuhslah yohk srihpac an ke ma nuhtum an ac fohlohklac in liye in fusus. Fin kowos mwet fuhsr an liye sie fuhs ke ma suhmuhslah in fusus oacna kuhtuh suwos suhpweyuck text message uh, kowos ac kuh in sana esamyac pohloh kahs foko ke ma suhmuhslah uh. Pohloh kahs ingacn ac oruh sie kahsruh fokoko ke mokleyuck ac kolyuck sin Nguhn Muhtahl ke pacl upac uh.\nOruh ma nuh kwewa kuht kuh in oruh in suli mokleyuck fihsrwacsr, kolyuck luhn Nguhn Muhtahl nuh ke moul lasr uh pa yohk srihpac nuh ke kuhiyacsr in ahkfuhlwactye lohm sesr uh ke Mwet Lahngo. Mukwikwi ahkostwen nuh ke ma nguhsrihk ingacn ahkkweye kuht yohk likina met ah.\nMihs yohk fah tuhkuh ke kom orwacni kuhiyom in ahkostwen ke kuhlwacnsap nuh sin mwet sahyac uh. Puhslaclac kais sie mwet ma eis ma elos liye muh talan uh puhsisacl srihk ac kuhlwacng in orekmakihn talan ingacn in ahkinsewowoye moul luhn mwet raunweloslac uh. Nakantwen pa okah luhn ma koluk yohk uh. Mwe onwe ma koluk sacn pa ahkkahlwemyeyuck ke moul luhn Mwet Lahngo. El ahkkahlwemye nuh sesr ohiyacn lohacng nuh ke moul lasr uh in mokle kuhlwacnsap tiac kuhtasrihk nuh sin mwet sahyac.\nNga lotwelah sie ma pwacye ma kalweniyuck pacl nuh kwewa ke moul luhk uh ma nga etwaclah oacna sie masap na fal uh. Ma ingacn ahkuhtweyac inkacnek nuh ke ahkostwen ac kuhlwacnsap kuhpahsr nuh ke kuh luhn God uh. Ke kuht ahkos masap luhn Leum ac kampare in kuhlwacnsapuh tuhlihk Nahtuhl uh in tiac nakantwen, fohlohkihnyac uh pa kuh sin God kuh in oruh yohk liki ma kuht kuh in sifacna oruh. Nuhnkwacsr, talan lasr, etuh lasr uh ac yohkwelihk ke srihpen kuht eis ahkkweyeyuck ac kuh sin Leum. Kuh Lal uh pa sie ip yohk srihpac ma orwaclah sie lohm sesseslah ke mihs.\nKe kom ahkfuhlwactye lohm sum an ke Mwet Lahngo uh, ac sifacna oruh sie acn in monglac tiac nuh sin sucu lom an muhkwena tuhsruhk nuh sin kawuck ma upac yohk pac nuh se an. Elos fah puhla nuh ke mihs elos puhla in lohm sum an. Pain kain in kawuck ingacn nuh in lohm sum an. Elos kapwack ac yohkwelihk ke acn ma Kraist pa yohk srihpac se an. Kawuckyak nuh sin kawuck luhn kawuck luhn tuhlihk nuhtuwos an. Oruh in sie srihkasrak nwacsnwacs nuh selos.\nYac somlah ah, tukun muhtwacta nuh ke sie misin, muhtwacn kiyuck uh, Jeanene, el fahk nuh sihk ke sie elder el ohsun nuh se. El lut ke mukul sac fahk lah wacngihn sucu lal ah. El tahfwelah in fahk lah ke isuslac lal ah, ninac kiyacl ah esaclwacng nuh sin ohfohs in tuhfahlah. El mukwiwot mukwime nuh lun kais sie lohm in nuht tuhlihk ke srihsrihkyak lal ah. Ahkinsewowoyeyuck el oacna sie mwet fuhsr in sokwack wosasuc uh. Sie sucu pahkotwen ke ward se kahsrwel in eis pacl wo se in kuhlwacnsapuh sie misin.\nTok Jeanene el siyuck sin muhtwacn kiyacn prestuhn luhn misin sac ke elder na wowo se inge. El etwacack lah mahlwem ekahsr met liki elder se inge oasr ke lohm in misin ke lwen ekahsr ke sie mas. Ke puhlan pacl sac ah el weluhltahl oruh sie ekuh in toeni luhn sucu. Met liki el fohlohklac nuh ke orekma uh, el siyuck sin prestuhn luhn misin fin el kuh in sifil eis lwen luo kuh tolu ke sahflahiyacn misin lal an lun lohm in misin sacn. El ke liye ohiyacn mukwikwi luhn sucu ma Kraist pa yohk srihpac we uh. El luhngse in kuh in orwaclah sucu lal an tukun sucu lalos an.\nOruh ma nuh kwewa kom in kuh in eis kain lohm sena inge. Kahsruh elos suc moulkihn ma upac uh. Oruh in sie kawuck pwacye. Kain in akwuck wacngihn sahflahiyac se inge ac kahsruh mwet sahyac uh kuhtanglah ma upac uh ac orwaclah moul uh arlac wo. Tiac enenuh in sie kahsruh orekmakihnyuck in eis fohlohkihnyac tuhsruhk sie ma sacohk in luhngkihn ac akacsruhi. Pain nuh lohm sum an mwet sahyac suc enenuh in ahkkweyeyuck ke oasr lun sie lohm ma Kraist pa yohk srihpac kac uh.\nNga sang kuhtuh nuhnak sahflah uh nuh sin mwet suc luhngse sie mwet ke sucu ma tiacna oruh sulaclah wowo uh. Ma ingacn kuh in srihke muhtweng ac kampare lasr uh. Kuht enenuh in luhlahlfongi Leum ac ke pacl Lal ma sie top wowo nuh ke pruhe ac kuhiyacn pain molwelah lasr kuh in sikyak. Kuht oruh ma nuh kwewa kuht kuh in kuhlwacnsapuh, in ahkinsewowoye, ac in efahl in akihlen kena luhn God ke ma nuh kwewa. Kuht ahkyohkye luhlahlfongi ac esam lah oasr kuhtuh ma ma enenuh in fihliyucki nuh sin Leum. El suli kuht in fihliyac ma toasr lasr uh nuh ten ke Niyacl. Ke luhlahlfongi kuht kuh in etuh lah mwet luhngse seahkostwen se inge tiac sisyucklac tuh el oasr in karihngihnyuck luhn sie Mwet Lahngo pahkotwen.\nAkihlen ma wo ke mwet sahyac an, tiac ma koluk lalos an. Ke pacl uh sie ma koluk enenuh lohacng fal in nwacsnwacslah, tuhsruhk lohacng lwen nuh kwewa ac ahkkweye moul nwacsnwacs lal an.\nKe kom puhla lah oasr sie finsrak srihsrihk muhkwena uh, finsrak sacn tiacna srihklac tuhsruhk sie kuhpahsr na yohk, oacna sie kuhfa wowo in ahkkweye ac tahpuhk kom. Ac fah ahkkweye kom in kuh in tilac sahngweng. Kampare in moul suwohs ac fihliyac luhlahlfongi ke Leum.\nKuht tiac enenuh in elyah kuht fin tiac kuh in oruh kwewana ma nuh kwewa ma Leum el kena kuht in oruh uh. El fahk tari lah oasr pacl nuh ke ma nuh kwewa. In topuk pruhe muhtahl lasr nuh ke kolyuck, El fah kol kuht nuh ke ma enenuh in ahkyohkyeyuck ke kais sie ip ke moul lasr uh. Kuht kuh in lutlut, kapwack, ac eklac oacna El kais kuhtuh mukwi.\nNga fahkwack luhlahlfongi lah moulkihn sie moul ahkostwen, kapwack fokoko nuh ke wosasuc luhn Jisus Kraist, sang etuh na pwacye nuh ke mihs ac monglac in lohm sesr uh. Ac srwackna oasr ma upac kuh kweok yohk, tuhsruhk finne ke infulwacn ma upac uh, kuht kuh in engankihn mihs insiyac ac engan yohk uh. Nga fahkwack lah Iwaclah luhn Jisus Kraist pa kahsruh nuh ke mihs yohk sacn ke inen Jisus Kraist, amen.


Tuesday (8/25) Sifac: Kut ac Oru Fuka Nu Sin Mwet Saya? - Word Of Knowledge | USA\nSifac: Kut ac Oru Fuka Nu Sin Mwet Saya?\nMwe Read:Matthew 7:7-14\nNga sifwil sang kulo ac kaksak lasr nu sin GOD Papa Tumasr ke sie mwe lutlut na mwowo in kacsrekut misenge. In oana ke kut puhlah ke uhpaclah lun pacl uh; apkuran na kut in kofla ahkuhlen enenu lun mwet wiyesr misenge. Na pa mwe lutlut se inge tuku nu sesr in sifwil kacsrekut ke oru lasr nu sin mwet wiyesr ac elos nukewa saya.\nAkkalemyeyuk in Matthew 7:12, muh kut in “Oru nu sin mwet saya ma kowos lungse elos in oru nu suwos; pa inge kalmen Ma Sap lal Moses ac mwe luti lun Mwet palu. Ma sap inge pa GOD Papa el panglol Moses, Mwet Kol lun tulik Israel, el eis Yorol ke finol Sinai. Ma sap inge, kut etuh muh, ke pacl se na ma GOD Papa el sang nu sel Moses, tulik Israel (tulik nutin GOD), elos muhtahwehak in ahkulen ma koluk elos moulkin.\nKe ma sap se omeet ma GOD Papa El ahsang nu selos pa in tia eis sie-na god saya. In pacl se na ma ihtukyang ma sap inge nu sel Moses; Aaron (Priest lun tulik Israel), ac tulik Israel elos srolacla calf soko, ac alu nu se. Pa inge pac kutu sripac pwenang, GOD Papa El suhpacma Mwet Palu lal kel (Isaiah, Jeremiah, Ezikiel, Daniel, Hosea, Joel, Amos, Obadaiah, Jonah, Micah, Nahum, Habakuk, Zaphaniah, Haggai, Zacharaiah ac Malachi.\nKe wik misenge uh, kut long sap lun GOD Papa nu sin tulik nutin Israel, su el sang nu sel Malachi in tafwela tukin elos folok ke sro fin an Babylon in sifwil muhsahak Temple fin an Jerusalem. Pacl se inge, oasr yeac angfohko kutu meet liki isusla lun Wen kulo soak se fanna nutin GOD Papa, suh pa Jesus Christ. In puhlun pacl se inge, Mwet kol lun an Israel, ke pacl se ma elos fohlok liki sro; arulana koluk oru lalos nu sin Mwet wiyaclos. Mwet Kol in pacl sac, elos tu suk na ma ac mwo nu selos, ac elos oru nununku na kuhtahsrik nu sin mwet wiyaclos.\nMwet wiyaclos arulana uhpac nu se ke sripen koluk kol lun Mwet ehkin kol fin an Judah. Ma inge pa kut long ke mwe lutlut ke wik ekacsr somla ma akkalemye sel Jeremiah, Ezekiel, Daniel, Zacharaiah na pa sel Malachi. Tukin Mwet Palu Malachi, na GOD Papa el tia sifwil sang kas lal in tuhtaf sin mwet palu ke lusen yeac 400 BC. Sripac yok sen, pah El ahkoho in supema wen soak se fanna natul in tuku, isusla, luti ouiyac lal nu sesr.\nKe Wuleang sasu, suh buk lal Matthew pa buk in mwosasu se omeet simla, Matthew el ihkacsla buk se lal inge ke sie tak sucu (ehlaksrahonak). El kohnwahak tu paye, JESUS CHRIST el Wen soak sefanna nutin GOD(Matthew 1:1-16). Ke fus ak singaul-onkosr, fahk ouinge, “ac Jacob papa tumal Joseph, mukul tumal Mary su oswella Jesus, su pangpang Messiah.\nMessiah se inge, moul fin faclu, forfor luti, onwehla mwet mas puspus ac oru kainin mwenmen puspus suh arulana pwenpeng. El ouyacpac oru luti na ku lal, su luti kut misenge in ihkus insiesr in ku in long nuke enenu lun Mwet wiyesr. El tia ke kut in oru koluk oana ke akkalemyeyuk ke ouiyac sik fin an Juda. Jesus, Wen nutin GOD El luti kut tu in arulana yok lungse in kut. El ouyapac luti kut ke orekma in kacsru lasr in paye ac suwos. El ouyapac fah kut in “Liyaung tuh kowos in tia oru orekma wo lowos ye mutun mwet uh tuh elos in liye ma kowos oru”(Matthew 6:1). El ouyapac akasmakinye kut in fahk mu, “Kowos finne koluk, kowos etu in sang ma wo nu sin tulik nutuwos uh…”(Matthew 7:11). Kacpun mwe luti se inge pa, kut in sang nu selos mwe enenu ma elos ngusre ku siyuk ke kacsru kac. Pwenang, yok lulalfongi lal nu sesr Mwet lulalfongi mu, fin mwet siyuk ke kacsru; ac itukyang. Oana ke el fahk, “Siyuk, na kowos fah eis. El ouyapac akkeyekut ma sun inkanek in enenu, in eis pac pacl mwo la in suk mwe enenu. Yok lulalfongi lal pac sesr mwet kulansap mu, kut fin suk, kut ac konauk. Oana ke buk in mwosasu lal Matthew akkalemye, “suk na kowos fah konauk…” Jesus el lulalfongi mu mwe enenu lasr kut ac konauk, fin kut siyuk, suk, ac in sang kuhiacsr in towolak. El fahk la, kut fin oru ouinge, in towolak, na srungul nuke mwe enenu lasr ac ikakla.\nSrungul uh ac ikakla, oana ke ikak srungul lun GOD Papa Tumasr nu sesr ke pacl se inge. Kut fin ahsang mwe eneu lasr nu Sel ke prue; El ah kacsre kut. El arulana ke kut in inse puhsisel in siyuk sel ke kacsru. El arulana ke kut in konaok ouiyac mwo ma El insewowo kac in BIBLE MUTAL natusr uh. Ah el arulana ke kut in sang insiacsr in soko in kohnwalak, oana ke pacl ma kut arulana ngosrngosr in suk ke kacsru ke mwe enenu yok lasr uh.\nMisenge, kut fin siyuk ke prue lasr nu sel Elan eskut, ke sripen kut Mwet koluk (Rome 3:23); ela eis kut (Psalm 51:1). Fahk ouinge, “Pakotn nu sik, O God, Ke sripen lungse kawil lom! Ke pakoten lulap lom, Eela ma koluk luk!” Ac ke nga suk ngan fohlok nu yurum, lela kom in esyu (15:11-18);… “Ke el srakna fahsr loesla liki lohm sel uh, papa tual ah liyalak ac arulana pakomutal, ac el kasrusr nu yurin wen natul, kafiselma inpaol ac ngok mutal”(Luke15:20).\nMwe lutlut se inge, luti ngan sokol in pacl nukewa in moul luk. Luti yu pac la wangin kuh ku etu luk sifacna. Pwenang, lela nga inse puhsisal in sokol ac siyuk ke kacsru Sel pwenga na len.\nKulo ke mwe lutlut mwowo in luti kut kewa ke ouiyac lun JESUS CHRIST wen nutin GOD in kacsre kut ke moul in kulansap lasr fihn facl se inge.\nPrevPreviousMonday (8/24) Sifac: Luti Nu Sik Innek Lom, O Leum God\nNextWednesday (8/26) Sifac: Mea Kut Fahk Keim?Next


BIBLE MUTAL EZRA 6\nSap Lal Tokosra Fulat Cyrus Sifil Koneyukyak\n1 Ouinge Tokosra Fulat Darius el sapkin in sukok in ma simla ke sramsram matu su karinginyuk in acn Babylon. 2 Tusruk, koneyukyak sie limlim in ma simusla in siti Ecbatana in acn Media, ma fahk ouinge:\n3 “In yac se meet ke Tokosra Cyrus el mutawauk in Tokosra Fulat, el sapkin tuh Tempul Jerusalem in sifil musaiyuk tuh in sie acn mwet uh ku in sang mwe sang lalos ac kisakin mwe kisa lalos we. Tempul sac in fit eungoul fulata ac fit eungoul sralupa.\n4 Musaiyen sinka uh in ouinge: fwilin sak se in oan fin fwilin eot tolu nukewa. Molin ma nukewa ac fah akfalyeyuk ke nien mani lun tokosra.\n5 Oayapa ahlu gold ac silver nukewa ma Tokosra Nebuchadnezzar el tuh use nu Babylon liki Tempul Jerusalem ac folokinyukla nu yen fal in oan we in Tempul Jerusalem.”\nTokosra Fulat Darius El Sap Tuh Orekma Sac In Fahsr Na\n6 Na Tokosra Fulat Darius el supwala topuk lal ouinge:\n“Nu sum, Tattenai, governor lun acn Roto‐in‐Euphrates, ac Shethar Bozenai ac mwet pwapa wiowos in acn Roto‐in‐Euphrates.\n“Kowos tuyak liki Tempul sacn 7 ac nimet lusrong orekma kac an. Fuhlela governor lun Judah ac mwet kol lun mwet Jew in sifil musai Tempul lun God in acn na ma oan we meet ah.\n8 Inge, nga sapkin nu suwos tuh kowos in kasrelos sifil musaela. Molin ma ac orekmakinyuk an in sa na molla, ac in tuku ke mani lun tokosra, su ac itukla ke tax lun Roto‐in‐Euphrates, tuh orekma sacn in tia lusrongyukla.\n9 Len nu len kowos in aklohya in sang nu sin mwet tol in Jerusalem kutena ma elos fahk mu elos enenu: oana cow mukul fusr, ku sheep, ku sheep fusr mwe orek kisa firir nu sin God lun Kusrao, ku flao, sohl, wain ku oil in olive.\n10 Ma inge in orek tuh elos in ku in sang mwe kisa ma fal nu sin God lun Kusrao, ac elos in pre tuh Elan akinsewowoyeyu oayapa wen nutik.\n11 Nga tafwela pac sap soko inge tuh kutena mwet fin seakos ma nga sapkin, na in fifyak soko sak maspang lulap liki lohm sel, ac tetela sie muta, ac sang fakisya sasla manol. Na lohm sel fah orek oana sie yol in kutkut.\n12 Lela God su sulela tuh Jerusalem in acn se mwet uh in alu nu sel we uh, Elan sisla kutena tokosra ku mutanfahl su sikul ma sap se inge ac srike in kunausla Tempul sac. Nga, Darius, pa sapkin in ouinge. Ma sap luk fah arulana akosyuk.”\n13 Na Governor Tattenai, Shethar Bozenai, ac mwet fulat wialos elos oru ma nukewa oana tokosra fulat el sapkin. 14 Mwet kol lun mwet Jew elos oru tuh orekma in musa ke Tempul in fahla arulana wo, ac mwet palu Haggai ac Zechariah eltal akkeyalos. Elos aksafyela Tempul fal nu ke ma God lun Israel El sapkin, ac oayapa ma sap sin tokosra fulat tolu lun Persia: Cyrus, Darius, ac Artaxerxes. Hag 1:1; Zec 1:1 15 Elos aksafyela Tempul ke len se aktolu in malem Adar, ke yac se akonkosr wacl Tokosra Fulat Darius. 16 Na mwet tol, mwet Levi, ac mwet Israel nukewa su folok liki sruoh, elos kisaela Tempul ke engan na lulap. 17 Elos kisakin cow mukul siofok, sheep luofoko, ac sheep fusr angfoko, na elos sang nani singoul luo tuh in mwe kisa ke ma koluk, kais soko nu ke sruf lun Israel. 18 Elos oayapa oakiya orekma kunen mwet tol ac mwet Levi nu ke Tempul in Jerusalem, fal nu ke ma simusla in book lal Moses.\n19 Ke len se aksingoul akosr in malem se meet in yac tok ah, mwet su foloko liki sruoh elos akfulatye Kufwen Alukela. Exo 12:1–20 20 Mwet tol ac mwet Levi nukewa elos aknasnasyalos sifacna tuh elos in nasnas fal nu ke oakwuk lun alu lalos. Mwet Levi elos uniya kosro tuh in mwe kisa ke Kufwen Alukela ke mwet nukewa su foloko liki sruoh, ac ke mwet tol, ac kaclos sifacna. 21 Mwet Israel nukewa su foloko liki sruoh elos mongo ke ma kisakinyukla. Oayapa mwet nukewa su sisla moul pegan lun mwet saya su muta in facl sac ac forla in wi pac alu nu sin LEUM GOD lun Israel, elos wi pac mongo kac. 22 Ke len itkosr, elos engan ac akfulatye Kufwen Bread Tia Akpulol. Arulana yohk engan lalos ke sripen LEUM GOD El oru tuh Tokosra Fulat lun Assyria elan kulang nu selos, ac kasrelos ke orekma lalos in sifil musai Tempul lun God lun Israel.\n6:14 Hag 1:1; Zec 1:1\n6:19 Exo 12:1–20


BIBLE MUTAL PSALM 1\nTukakinyen Book In PSALM\nBook in Psalm el sie book in on ac book in pre in Bible uh. Orekla sin mwet puspis ke pulan pacl na loeloes. Mwet Israel elos orani on ac pre inge, ac orekmakin ke pacl in alu lalos. Tok elos sang tuh in oan in Ma Simusla natulos.\nSramsram ma oakiyuki ke luman on in alu inge orekla in lumah pus. Oasr on in kaksak ac alu nu sin God. Oasr pre in suk kasru, ku loango ac molela. Oasr pre in siyuk ke nunak munas. Oasr on in sang kulo nu sin God ke mwe akinsewowo ma El oru. Kutu pre inge siyuk tuh God Elan kalyei mwet lokoalok. Kutu kas inge ma sin kais sie mwet, ac kutu ma sin mutanfahl nufon se. Kutu Psalm inge fahkak ke nunak na pwaye ma oan insien sie mwet, ac kutu fahkak ke mwe enenu ac ma pulakinyuk sin mwet lun God nukewa.\nJesus el fahkak kas ke Psalm uh in mwe luti lal, ac mwet su simusla Wuleang Sasu elos orekmakin pac kas in Psalm ke ma elos simis. Tok, mwet Christian elos orekmakin pac kas ke Psalm ke pacl in alu lalos na oe ke pacl oakwuki Church.\nTakla Lun Koanon Book Se Inge\nPsalm 150 inge kitakatelik nu ke ip limekosr, ouinge:\nBook se meet Psalm 1–41\nBook akluo Psalm 42–72\nBook aktolu Psalm 73–89\nBook akakosr Psalm 90–106\nBook aklimekosr Psalm 107–150\nBOOK SE MEET\n1 Insewowo mwet se su\nTia fufahsryesr in pwapa lun mwet koluk,\nKu ukwe inkanek lun mwet sutuu,\nKu muta inmasrlon mwet su aksruksrukye God.\n2 A el engankin ma sap lun LEUM GOD,\nAc el nunku kac ke len ac fong.\n3 El ac fah oana soko sak yoki sisken infacl,\nSu isus fahko la in pacl la,\nAc sra kac tiana paola,\nAc ma nukewa el oru fah kapkapak. Jer 17:8\n4 Mwet koluk elos tia ouinge,\nA elos oana kulun wheat ma eng uh okla.\n5 Ke ma inge mwet koluk elos ac fah tia tu in nununku* tia tu in nununku: kalmac pa “mwet koluk ac fah lisyukla ke pacl in nununku”.\nKu mwet sutuu in walil lun mwet suwoswos.\n6 Tuh LEUM GOD El etu inkanek† inkanek: ouiyen moul. lun mwet suwoswos,\nA inkanek lun mwet koluk fah wanginla.\n1:3 Jer 17:8\n*1:5 tia tu in nununku: kalmac pa “mwet koluk ac fah lisyukla ke pacl in nununku”.\n†1:6 inkanek: ouiyen moul.


Joshua 5 - BIBLE MUTAL\n1Tokosra nukewa lun mwet Amor su muta roto liki Infacl Jordan, ac tokosra nukewa lun mwet Canaan su muta sisken Meoa Mediterranean elos lohng lah LEUM GOD El akpaoyela Infacl Jordan nwe ke na mwet Israel elos fahsr sasla. Elos mutawauk in sangeng ac insialos foroti ke sripen mwet Israel ah.\n2Na LEUM GOD El fahk nu sel Joshua, “Orala kutu mitmit kosroh an ke eot keke, ac sifil sang kosrala mwet Israel.”\n3Na Joshua el oru oana ma LEUM GOD El sapkin nu sel, ac el kosrala mwet Israel in sie acn pangpang Fineol in Kosrala.\n4Pa inge sripa se sis Joshua el kosralosla, mweyen mukul nukewa ma fal matwalos in wi mweun ke elos illa liki Egypt, elos misa tari.\n5Mukul nukewa ma wi illa liki acn Egypt, elos kosrkosrla tari, ac mukul nukewa ma tufah isusla tukun illa sac, elos nukewa soenna kosrla.\n6Mwet Israel elos tuh forfor yen mwesis ke yac angngaul, nwe ke mwet mweun ma wi illa liki acn Egypt ah nufon misa ke sripen elos tia akos LEUM GOD. LEUM GOD El tuh wulela nu sin papa matu tumasr meet lah El ac ase nu sesr sie facl mut ac kasrup fohk we, tuh ke sripen seakos lalos uh LEUM GOD El fulahk nu selos tuh elos ac fah tia sun facl sac.\n7Tulik natulos su soenna kosrala pa fwil sasu se ma Joshua el kosrala uh.\n8Ac tukun mwet nukewa kosrkosrla tari, elos mutana in lohm nuknuk selos nwe ke na kinet kaclos ah mahla.\n9Na LEUM GOD El fahk nu sel Joshua, “Misenge nga sisla liki kowos mwe mwekin lowos ke kowos tuh moul in mwet kohs in acn Egypt.” Pa inge sripa se sis pangpang acn sac Gilgal, ac ine se inge srakna orekmakinyuk nwe misenge.\n10Ke eku in len se aksingoul akosr ke malem sac, ke mwet Israel elos srakna muta in acn tupasrpasr apkuran nu Jericho, elos oru Kufwen Alukela in lohm nuknuk selos.\n11In len tok ah, pa inge len se emeet elos mutawauk mongo ke fokin acn Canaan. Ma elos kang pa bread wangin mwe pulol kac, ac fiten wheat manman.\n12In len sac me manna tia sifil sikyak, ac mwet Israel elos mongo ke fokin acn Canaan.\n13Ke Joshua el apkuran nu Jericho, el ngetak ac liye mwet se tu ye mutal, ac cutlass natul fwafeyak inpaol. Joshua el kalukyang nu yorol ac fahk, “Ya kom sie sesr, ku kom mwet lokoalok lasr?”\n14Ac mwet sac fahk, “Nga tia wi kewa. Nga pa captain lun un mwet mweun lun LEUM GOD.” Na Joshua el putati nu infohk uh ac alu nu sel ac fahk, “Nga mwet kulansap lom. Mea kom lungse nga in oru?”\n15Na captain lun un mwet mweun lun LEUM GOD el fahk nu sel, “Sarukla fahluk lom an, tuh acn se kom tu we an acn mutal se.” Na Joshua el oru oana ma el fahk ah.


BIBLE MUTAL EZRA 9\nEzra El Lohng Lah Mwet Jew Apayuki Yurin Mwet In Mutunfacl Saya\n1 Tukun ma inge orekla, kutu sin mwet kol lun mwet Israel tuku ac fahk nu sik lah mwet uh, mwet tol uh, ac mwet Levi elos tiana sifacna srelosla liki mutunfacl su oan apkuran nu Israel: Ammon, Moab, ac Egypt, ku oayapa liki mwet Canaan, mwet Hit, mwet Periz, mwet Jebus, ac mwet Amor. Elos oru pacna ma srungayuk ma mwet inge oru uh. 2 Mukul Jew uh payuk sin mutan sac, pwanang mwet mutal lun God elos fohkfokla. Mwet kol ac mwet pwapa elos pa kunaus ma sap uh oemeet uh. 3 Ke nga lohngak ma inge, nga seya nuknuk luk ke nga arulana supwar, ac nga siki aunsifuk ac altuk ac muta oela ke asor na lulap. 4 Nga mutana asor nwe ke sun pacl in orek kisa in eku uh, na mwet uh mutawauk fahsreni nu yuruk — aok elos nukewa su tuninfong ke sripen kas se God lun Israel El tuh fahk ke ma koluk lalos su foloko liki sruoh.\n5 Ke pacl in kisa in eku, nga tuyak liki mutangan asor luk. Nga srakna nukum nuknuk mihsalik luk, na nga sikukmutunte in pre, ac nga asroela pouk nu sin LEUM GOD luk. 6 Nga fahk, “O God, nga arulana mwekin in keyak sifuk ye motom. Ma koluk lasr yolyak oan lucng liki sifasr, ac fulat oana kusrao. 7 Kut, su mwet lom, yoklana ma koluk kut orala oe in pacl lun mwet matu lasr me nwe misenge. Ke sripen ma koluk lasr, kut, ac tokosra lasr, ac mwet tol lasr, putatyang nu inpoun tokosra sac, ac anwuk kut, pisreyuk kut, ac utukla kut tuh kut in mwet kapir. Arulana akpusiselyeyuk kut in pacl somla, oana ma orek nu sesr nwe misenge. 8 Ke kitin pacl fototo inge, O LEUM GOD lasr, kom pakoten nu sesr ac fuhlela kutu sesr in sukosokla liki moul in mwet kohs, ac tuku muta in misla ke acn mutal se inge. Kom orala inkanek in kaingla lasr liki kapir, ac ase moul sasu nu sesr. 9 Kut tuh mwet kohs, a kom tia filikutla nu ke moul in kohs. Kom oru tuh tokosra fulat in acn Persia in kulang nu sesr, ac elos lela tuh kut in moul na ac sifil musai Tempul lom, su musalsalu, ac in konauk misla in acn Judah ac Jerusalem.\n10 “Tusruktu inge, O God, mea kut ku in fahk tukun ma inge nukewa su sikyak? Kut sifilpa seakos ma sap 11 su kom se nu sesr sin mwet palu su mwet kulansap lom. Elos fahkma nu sesr tuh acn se su kut ac som ac oakwuki we sie acn taek, mweyen mwet su muta we elos moulkin moul fohkfok ac oru mwe mwekin yen nukewa, ke tafu acn uh lac nwe ke tafu. 12 Mwet palu elos tuh fahk nu sesr mu kut in tiana apayuki yurin mwet we, ac in tiana kasrelos nu ke kapkapak, ku in sun finsrak lalos, kut fin lungse in engankin acn sac ac tafwela nu sin tulik natusr nwe tok.+ 13 Finne ma puspis sikyak tari in kalyei kut ke sripen ma koluk ac tafongla lasr, kut etu tuh kaiyuk lom nu sesr srik liki ma fal nu sesr. Ac kom, God lasr, kom se nu sesr tuh kut in ku in moul na ac tia misa. 14 Na mea, pwaye lah kut ac sifil pilesrala ma sap lom ac apayuki yurin mwet koluk inge? Kut fin oru, kom ac arulana mulat ac kom ac fah kunauskutla nukewa, ac tia lela sie in moul. 15 LEUM GOD lun Israel, kom suwoswos, tusruktu kom lela kut moul. Kut fahkak nu sum ma sufal lasr, ac kut kupansuwol in tuku nu ye motom.”\n+ 9:12 Exo 34:11–16; Dut 7:1–5


BIBLE MUTAL SOAKAS 3\n☰ SOAKAS 3 ◀ ▶\nLulalfongi In LEUM GOD\n1 Tulik nutik, nimet mulkunla ma nga luti nu sum. Esam ma nukewa ma nga fahk nu sum in oru. 2 Mwe luti luk ac fah akloesye moul lom ac akinsewowoye. 3 Nimet lela kulang ac inse pwaye in wanginla liki kom. Kapriya inkwawom, ac simusla insiom. 4 Kom fin oru ouinge, kom ac fah ohi yurin God ac mwet uh.+\n5 Lulalfongi LEUM GOD ke insiom kewa. Nimet lulalfongi etu lom sifacna. 6 Esam LEUM GOD in ma nukewa kom oru, ac El ac fah akkalemye inkanek suwohs nu sum. 7 Nimet sifacna nunku mu kom arulana fas in lalmwetmet lom; akos LEUM GOD ac fahsr liki ma koluk.+ 8 Kom fin oru ouinge, ac fah akkeye monum, ac sot ku nu sum. 9 Akfulatye LEUM GOD ke mwe sang lom nu sel ke mwe kasrup lom, ac ke fahko se meet ke ima lom. 10 Kom fin oru ouinge, nien filma lom ac fah nwanala ke wheat, ac nien wain lom ac fah kahkkakla ke wain.\n11 Tulik nutik, nimet pilesru kas in kai lun LEUM GOD nu sum, a lohang nu kac ac eis mu mwe sensenkakin kom.+ + 12 LEUM GOD El kaelos su El lungse, oana ke sie papa kai tulik su el insewowo kac.+ 13 Insewowo mwet se su konauk lalmwetmet, ac su sun etauk. 14 Ma laesla kac yohk liki ma laesla ke silver, ac yohk sripa nu sum liki gold. 15 Lalmwetmet el saok liki wek saok. Wangin kutena ma kom lungse ku in lumweyuk nu kac. 16 Lalmwetmet uh ac akloesye moul lom, akkasrupye kom, ac oru in sunakinyuk kom. 17 Inkanek lun lalmwetmet uh ac mwe engan nu sum, ac kol kom nu ke moul in misla. 18 Lalmwetmet uh oana sak in moul nu selos su eisal, ac mwe insewowo nu selos su akfulatyal.\n19 LEUM GOD El orala faclu ke lalmwetmet lal,\nKe etu lal El oakiya ma oan inkusrao.\n20 Lalmwetmet lal uh oru kof ye faclu in unonak,\nAc pukunyeng uh in kahkunma af nu fin faclu.\n21 Tulik nutik, sruokya ku liyaten, ac lohang in wo nu ke ma kom oru. 22 Ma inge ac sot moul wo ac insewowo nu sum. 23 Kom ac fah fahsr ke inkanek in misla, ac tiana tukulkul. 24 Kom ac fah tia sangeng ke kom motul, ac kom ac fah motul folosowosla ke fong uh. 25 Kom ac tia sensen ke mwe fosrnga su ac sa sikyak, oana paka ma sun mwet koluk uh. 26 LEUM GOD El ac karingin kom. El ac fah tia lela niom in sremla.\n27 In pacl nukewa ma kom ku, kom in kasrelos su fal in eis kasru, ac tia sruokya ma wo lukelos. 28 Nimet fahk nu sin mwet tulan lom in soano nu ke len tok ah, kom fin ku in kasrel ingena. 29 Nimet akoo kutena ma ac tuh akkolukye mwet tulan lom; el muta siskom ac lulalfongi kom. 30 Nimet akukuin nu sin sie mwet ke wangin sripa, fin wangin ma el oru in akkolukye kom. 31 Nimet mwel ma lun mwet sulallal, ku nunkauk in oru oana elos oru, 32 mweyen LEUM GOD El srunga mwet orekma koluk, a El insraelak nu sin mwet suwoswos. 33 Mwe selnga lun LEUM GOD oan fin lohm sin mwet koluk, a mwe insewowo lal oan fin lohm sin mwet suwoswos. 34 El tiana lohang nu sin mwet inse fulat, a El kulang nu sin mwet pusisel.+ 35 Mwet lalmwetmet uh ac akfulatyeyuk, a mwet lalfon uh ac yokelik mwekin lalos.\n+ 3:4 Lk 2:52 + 3:7 Rom 12:16 + 3:11 Job 5:17 + 3:11 3:11–12; Heb 12:5–6 + 3:12 Fwack 3:19 + 3:34 Jas 4:6; 1 Pet 5:5


Molwelah Liki Ma Koluk - general-conference\nMolwelah Liki Ma Koluk\nSel Elder D. Todd Christofferson\nNuh ke luhpah kuht ukwe Kraist, kuht suk in wi ac kahsruh orekma molwelah Lal.\nKe pacl met luhn Macrike ah, oasr enenuh na yohk se nuh ke mwet orekma fin acn Macrike uh. Ke yac 1700 ac muhtwacwacyacn yac 1800 ah, mwet suc kena tuhkuh nuh Macrike in orekma uh orekweni fin acn Great Britain, Germany, ac muhtuhnfacl sahyac Europe uh, tuhsruhk puhsiyacn mwet kena som uh tiac kuh in moli luhpah in forfor an. Tiacna sessahlah nuh sin mwet forfor inge ke sowemoul kuh contract, olwelah in orekma tukun ai lalos nuh ke kais kuhtuh ke pacl sahyacn lusacn ao oacna moul nuh ke forfor lalos an. Mwet sahyac an tuhkuh ke olwelah ma mwet ke sucu ma oasr tari Macrike an ac moli mololtahl ke ai an, tuhsruhk fin tiac sikyak, mwet tuhfahna tuhkuh an ac ahkkohsyeyuck in sifacna moli ke orekma lalos an. Atac orekmakihnyuck in ahkuhtweyac mwet forfor sowemoul inge pa “mwet molwelah liki ma koluk uh.” Elos enenuh in molwelah luhpan tuhkuh lalos an—ke sie atacn molwelah sukohsohk lalos—pa ke orekma lalos.1\nMwet molwelah pa sie sin ine yohk srihpac emet ma ahkuhtwelyac Jisus Kraist uh. Oacna ke fwackyuck ke sramsram fototo se luhk kacn mwet forfor “molwelah liki ma koluk uh,” kahs molwelah kalmeyac pa in moli nohfohn sie ma kunac kuh sie misac. Molwelah el kuh pac in kalmeyac pa in molwelah kuh fuhlwelah ke in moli sie ma enenuh. Fin sie mwet orwaclah sie ma koluk na ahkwoyelah kuh taltal kac, kuht fahk lah el sifacna molwel lah. Kain kalmeyac inge ahkkahlwemye kain in ip ke Molwelah yohk ma oreklac sin Jisus Kraist ke Iwaclah Lal, suc weacng, ke kahs lun dictionary uh, “in itucklac liki ma koluk ac ahkkohs nuh kac, kalmac pa sie kihsac oreklac sin mwet oruh ma koluk uh.”2\nMolwelah luhn Mwet Lahngo oasr ip luo kac. Ma se met, in iwe nuh ke tahfonglac lal Adam ac sikyak ke Puhtatlac lal Adam ke kuhtanglah ma kuh in pahngpahng ma sikyak suwohs ke Puhtatlac sac—misac ke mahno ac nguhn. Misac ke mahno etweyuck tari; misac ke nguhn pa fahsrwelihk luhn mwet uh liki God. Ke kahs lal Paul, “Tuh kacl Adam mwet nuh kwewa fah misac, finne ke Kraist mwet nuh kwewa fah oreklac in moul” (1 Met Korint 15:22). Molwelah liki misac in mahno ac nguhn se inge ma nuh sin mwet nuh kwewa sahyacn ma enenuh elos in oruh.3\nMa se ahkluo ke Iwaclah luhn Mwet Lahngo pa molwelah liki ma kuh mwe lwacle fokoko luhn Puhtatlac sac—ma koluk lasr sifacna uh oacna lainyuck nuh ke tahfonglac lal Adam ah. Ke srihpen Puhtatlac sac, kuht isuslac nuh ke sie facluh ma ma koluk—ma, seahkostwen nuh ke masap wolacna lutiyuck uh—oasr acn nuh kwewa. Sramsram kacsr nohfohn, Leum el fahk:\nKe mwet uh muhtwacwacack in mahtuhlah, ma koluk uh muhtwacwacack in oasr ke insiyaclos, ac elos kuh in puhlakihn, lah elos in muh kuh in etuh molo uh wo.\nItuckyang nuh sin tuhlihk nahtuhl Adam uh in etuh ma wo liki ma koluk; tuhsruhk elos mwet sulaclah lalos sifacna” (liye Moses 6:55–56).\nKe srihpen oasr ma kunacsr ac kuht orwaclah sulaclah uh, molwelah ke ma koluk lasr sifacna uh wiwina—ohiyac ke fahkwack ac sislah ma koluk ac forlah nuh ke sie moul wo, kuh ke kahs sahyac uh, ohiyac ke auliyak (liye D&C 58:43). Leum El sapkihn nuh sesr in luti nuh sin tuhlihk nahtuhsr, nuh sin mwet nuh kwewa, acn nuh kwewa, enenuh in auliyak, kuh elos koflah in usrui tohkohsrahi luhn God, tuh wacngihn ma fohkfohk kuh in muhta we, kuh muhta Yohrohl” (liye Moses 6:57).\nKweok luhn Mwet Lahngo Gethsemane ac waek Lal fin sahkseng soko ah moli kuhtlac liki ma koluk ke ahkfahsryelah sap ma nuhnuhnkuh oasr facsr uh. El tahfwelah pahkotwen ac sekihn elos suc auliyak. Iwaclah sac ahkfalye nuhnuhnkuh nuh sesr uh ke onwelah ac moli kuhtlac nuh ke kuhtwena kweok kuht puhlakihn uh. El kweokkihn ngal luhn mwet nuh kwewa, ngal luhn ma moul nuh kwewa, kwewana mukul, muhtwacn, ac tuhlihk, suc ma ke sucu lal Adam ah (liye


BIBLE MUTAL RUTH 2\nRuth El Orekma In Ima Lal Boaz\n1 Oasr mwet se sou nu sel Naomi, el pa Boaz. El sie mwet kasrup ac yohk pac ku lal. El ma in sou lal Elimelech, mukul tumal Naomi ah. 2 Sie len ah Ruth el fahk nu sel Naomi, “Lela nga in som nu in ima ah, ac telani kutu barley ma mwet orekma tia telak ah. Nga lulalfongi mu oasr mwet ac lela ngan ku in fahsr toko.” Lev 19:9–10; Dut 24:19\nNa Naomi el fahk nu sel, “Fahsrot, acn nutik.”\n3 Ouinge Ruth el som nu in ima ah, ac fahsr tukun mwet orekma, ac telani ma elos sisla tia orani ah. Falyang lah ima se ma el som nu kac ah ma lal Boaz.\n4 Ke pacl se inge Boaz el tuku Bethlehem me ac el paing mwet orekma ac fahk, “LEUM GOD Elan wi kowos!”\nNa elos topuk ac fahk nu sel, “LEUM GOD Elan akinsewowoye kom!”\n5 Na Boaz el siyuk sin mwet se ma kol mwet orekma ah, “Su mutan fusr se ingo?”\n6 Na mwet kol sac fahk, “Mutan sac se ma welul Naomi foloko Moab me ah. 7 El tuh siyuk ngan lela elan fahsr tukun mwet orekma inge ac sifeni ma elos sisla uh. El nuna orekma na oe ke lututang ah me nwe tufahna oru elan mongla pa inge.”\n8 Na Boaz el fahk nu sel Ruth, “Kolya ngan fahk nu sum, wona kom in tia som nu ke kutena ima sayen ima se inge. Wi na mutan inge orekma. 9 Liye na acn elos kinkin we an ac welulos. Nga fahkang tari mwet luk inge in tia akkolukye kom. Ac pacl kom malu an kom fahla nim kof ke sufa ma elos nwekla ingo.”\n10 Na Ruth el pasrlana nwe ten ac fahk nu sel Boaz, “Mea sis kom arulana fosrngakinyu an? Efu ku kom in arulana kulang nu sin mwetsac se?”\n11 Na Boaz el fahk, “Nga lohng tari ma nukewa kom oru nu sin nina kien mukul tomom oe ke na mukul tomom ah misa ah me. Nga etu pac lah kom fahsr liki papa tomom ac nina kiom ac acn sum, ac tuku muta inmasrlon mwet su kom tia etu. 12 Lela tuh LEUM GOD Elan folokin nu sum orekma wo lom ingan. Lela tuh kom in eis mwe insewowo yohk sin LEUM GOD lun Israel, su kom tuku suk karinginyuk ye lulin paol!”\n13 Na Ruth el topuk ac fahk nu sel, “Kom arulana kulang nu sik. Insiuk misla na pwaye ke sripen kas fisrasr lom nu sik inge, nga finne pusisel liki mwet kulansap lom ingan.”\n14 Ke pacl in mongo ah, Boaz el fahk nu sel Ruth, “Fahsru eis nom sie ipin bread inge ac twanla ke mwe anut inge.” Na el muta yurin mwet orekma, ac Boaz el sang nu sel kutu mongo manman ah, ac Ruth el mongo nwe ke na el kihpi, ac srakna oasr mongo lula yorol. 15 Na ke el tuyak in som in sifil telani barley ah, Boaz el fahk nu sin mwet orekma lal ah, “Lela elan tiltil in acn nukewa, finne ke acn ma yolani barley an we tari, ac nimet kutongol. 16 Ac kowos in faesla kutu barley liki kap orekeni ingan ac filiya elan telani.”\n17 Ke ma inge Ruth el til barley in ima sac nwe ke na ekela, ac ke el tokla ma inge el liye tuh na sunun paun longoul limekosr pa el orani ah. 18 El us ma inge folokla nu in siti uh, ac sang Naomi elan liye lupan ma el telani ah. El oayapa sang luwen mongo nal ah nu sel. 19 Na Naomi el siyuk sel, “Kom eis oya ma kom telani misenge inge? Lun su ima kom som orekma we ah? Lela God Elan akinsewowoye mwet se ma kulang nu sum ingan!”\nNa Ruth el fahkang nu sel Naomi lah el wi orekma in ima lun mwet se pangpang Boaz.\n20 Na Naomi el fahk, “Lela LEUM GOD Elan akinsewowoyal Boaz! Pacl nukewa LEUM GOD El akpwayeye wulela lal nu sin mwet moul ac oayapa nu sin mwet misa.” Na el sifilpa fahk, “Mukul sac sou na fototo nu sesr, ac el pa sie sin mwet fal in fosrngakin ac karingin kut uh.” Lev 25:25\n21 Na Ruth el fahk, “Boaz el fahk pac mu nga ku in wi na mwet lal ah orekma nwe ke na safla pacl in kosrani ke ima sac.”\n22 Na Naomi el fahk nu sel Ruth, “Aok, wona kom in wi na mutan ingan orekma in ima lal Boaz an. Sahp kom fin som nu in ima lun sie pacna mwet, ac tuh akkolukyeyuk kom.” 23 Ke ma inge Ruth el welulos na orekma nwe ke na lisr barley ac wheat in ima sac. Ac el mutana yorol Naomi.\n2:2 Lev 19:9–10; Dut 24:19\n2:20 Lev 25:25


BIBLE MUTAL LUO CHRONICLE 33\n☰ LUO CHRONICLE 33 ◀ ▶\nTokosra Manasseh Lun Judah\n(Luo Tokosra 21:1–9)\n1 Manasseh el yac singoul luo ke el tokosrala lun Judah, ac el leum in Jerusalem ke yac lumngaul limekosr. 2 Manasseh el oru ma koluk lain LEUM GOD, in oana ouiya fohkfok lun mutanfahl su LEUM GOD El luselosla liki facl sac ke pacl mwet lal ah akola in utyak nu we.+ 3 El sifilpa musaela acn in alu lun mwet pegan ma Hezekiah, papa tumal, el tuh kunausla. Ac el musaela loang in alu nu sel Baal, ac orala ma sruloala ke god mutan Asherah, ac el alu nu ke itu uh. 4 El musaela loang lun mwet pegan in Tempul, acn se na ma LEUM GOD El fahk mu mwet uh in alu nu sel we nwe tok.+ 5 Ke nien tukeni luo inkul lun Tempul, el musaela loang in alu nu ke itu uh. 6 El kisakunla wen natul in mwe kisa firir ke Infahlfal Hinnom. Oayapa el sramsram nu sin ngun fohkfok ac orek mwenmen in kiapu mwet. El som nu yurin mwet inutnut, mwet susfa, ac mwet sramsram nu sin mwet misa. El oru ma koluk na yohk lain LEUM GOD, ac akkasrkusrakyal. 7 El likiya sie ma sruloala in Tempul, acn se ma LEUM GOD El tuh fahk kac nu sel David ac nu sel Solomon wen natul, mu, “In acn se inge Jerusalem, ac in Tempul se inge, pa acn se ma nga sulela inmasrlon acn nukewa lun sruf singoul luo in Israel, tuh in pa acn se mwet uh in alu nu sik we.+ 8 Ac mwet Israel fin akos ma nukewa nga sapkin nu selos, ac karinganang Ma Sap nukewa su Moses, mwet kulansap luk, el sang nu selos, na nga ac fah tia lela in lisyukla elos liki facl se su nga sang nu sin papa matu tumalos.” 9 Manasseh el kolla mwet Judah in oru ma koluk yohk liki ma koluk lun mutunfacl saya ma LEUM GOD El tuh lusla liki acn ma mwet lal elos fahsryak nu we.\nManasseh El Auliyak\n10 LEUM GOD El sensenkakunul Manasseh ac mwet lal, a elos tia lungse lohng. 11 Ouinge LEUM GOD El lela mwet kol fulat lun mwet mweun lun Assyria in utyak ac mweuni acn Judah. Elos sruokilya Manasseh, sang ka uh srumasrla manol ac kaprilya ac usalla nu Babylon. 12 Keok lulap lal akpusiselyal, ac el forla nu sin LEUM GOD lal, ac kwafe tuh Elan kasrel. 13 Ac God El insese nu ke mwe siyuk lal, ac lela tuh elan folokla nu Jerusalem ac sifilpa leumi mwet uh. Ma inge akkalemye nu sel Manasseh lah LEUM GOD El God.\n14 Tukun ma inge Manasseh el sifilpa laesla fulatan pot se lik ma oan kutulap in Siti sel David, mutawauk ke sie acn ke infahlfal se apkuran nu ke Unon in Kof Gihon, ac fahla nu epang nu ke Mutunpot Ik, ke ipin acn se ke siti uh ma pangpang Ophel. In kais sie siti in acn Judah ma oasr pot ku we, el supwala un mwet mweun in muta we wi captain lalos. 15 El srakla god lun mutunfacl saya liki Tempul, ac ma sruloala se ma el tuh filiya we, oayapa loang lun mwet pegan ma oan ke inging soko Tempul ah oan we, ac in kutu pacna acn saya in acn Jerusalem. El usla ma inge nukewa nu likin siti uh, ac sisla we. 16 El oayapa akwoyela loang se ma mwet uh alu nu sin LEUM GOD we, ac el kisakin mwe kisa in akinsewowo ac mwe kisa in sang kulo fac. El sapkin nu sin mwet Judah nukewa in alu nu sin LEUM GOD lun Israel. 17 Mwet uh finne orek kisa in kutu pac acn in alu saya, tuh kisa lalos uh ma na nu sin LEUM GOD mukena.\nSaflaiyen Pacl In Leum Lal Manasseh\n(Luo Tokosra 21:17–18)\n18 Ma nukewa saya ma Manasseh el oru, wi pac pre lal nu sin LEUM GOD ac kas lun mwet palu su kaskas nu sel Inen LEUM GOD lun Israel, ma inge nukewa simla in Sramsram Matu Ke Tokosra Lun Israel. 19 Pre lun tokosra, ac top lun LEUM GOD nu sel, ac srumunyen ma koluk el orala meet liki el auliyak — aok, orekma koluk lal, ac acn in alu lun mwet pegan su el musaela, ac ma sruloala in luman god mutan Asherah ma el orala, ac ma sruloala saya ma el alu nu kac — simla nufon ke Sramsram Matu Lun Mwet Palu. 20 Manasseh el misa ac pukpuki ke lohm sin tokosra, ac Amon wen natul, el aolul in tokosra.\nTokosra Amon Lun Judah\n(Luo Tokosra 21:19–26)\n21 Amon el yac longoul luo ke el tokosrala lun Judah, ac el leum in Jerusalem ke yac luo. 22 El oru ma koluk lain LEUM GOD, oana Manasseh, papa tumal ah oru, ac el alu pac nu ke ma sruloala ma papa tumal el tuh alu nu kac. 23 Tusruktu el tia oana papa tumal ah, mweyen el tiana akpusiselyal ac forla nu sin LEUM GOD, ac ma koluk lal uh yohk liki na papa tumal ah.\n24 Mwet pwapa lal Amon elos orek pwapa koluk lainul, ac unilya in lohm sin tokosra. 25 Ac mwet Judah elos uniya mwet ma tuh unilya Amon, ac srakulak Josiah, wen natul, in tokosra.\n+ 33:2 Jer 15:4 + 33:4 2 Chr 6:6 + 33:7 33:7–8; 1 Tok 9:3–5; 2 Chr 7:12–18


Sie Tokosra 16 - BIBLE MUTAL\nSie Tokosra 16\n1LEUM GOD el kaskas nu sel mwet palu Jehu, wen natul Hanani, ac sang nu sel kas inge elan fahk nu sel Baasha:\n2“Kom tuh mwet na lusrongten se, a nga srukkomyak in leum fin mwet luk Israel. Ac inge kom oru ma koluk oana Jeroboam, ac kolla mwet luk inge in oru ma koluk. Ma koluk lalos inge purakak kasrkusrak luk,\n3ouinge nga ac oru nu sum ac sou lom oana ma nga tuh oru nu sel Jeroboam.\n4Kutena mwet lom su misa in siti uh ac fah mongola sin kosro ngalngul, ac kutena su misa likin siti uh ac fah mongola sin won vulture.”\n5Ma nukewa saya ma Baasha el orala, ac orekma pulaik lal nukewa, simla oasr in Sramsram Matu Ke Tokosra Lun Israel.\n6Baasha el misa ac pukpuki Tirzah, ac Elah wen natul, el aolul in tokosra.\n7Kas lun LEUM GOD su lainul Baasha ac sou lal inge, tuh tutafyang nu sel sin mwet palu Jehu, ke sripen ma koluk ma Baasha el orala lain LEUM GOD. Baasha el tuh purakak kasrkusrak lun LEUM GOD, tia ke sripen ma koluk el orala mukena, oana ke Tokosra Jeroboam el tuh oru meet lukel, a mweyen el uniya pac mwet nukewa in sou lal Jeroboam.\n8In yac aklongoul onkosr ke pacl Asa el tokosra lun Judah, Elah wen natul Baasha, el tokosrala lun Israel, ac el leum in acn Tirzah ke yac luo.\n9Zimri, sie sin mwet pwapa fulat lal Elah, su leum fin tafu un chariot natul tokosra, el orek pwapa sulal lainul. Sie len ah, in acn Tirzah, Elah el sruhila in lohm sel Arza, su leum fin mwet karingin inkul fulat sin tokosra.\n10Zimri el utyak nu in lohm sac ac unilya Tokosra Elah, ac aolulla in tokosra. Ma inge sikyak ke yac aklongoul itkosr, in pacl Asa el tokosra lun Judah.\n11Zimri el tufahna tokosrala, na el uniya mwet in sou lal Baasha nufon. Anwuki mukul nukewa in sou lal oayapa kawuk lal.\n12Ouinge in fal nu ke ma LEUM GOD El tuh fahk lainul Baasha sin mwet palu Jehu, Zimri el uniya nufon mwet in sou lal Baasha.\n13Baasha ac wen natul Elah eltal akkasrkusrakye LEUM GOD lun Israel, mweyen eltal alu nu ke ma sruloala, ac oayapa kolla mwet Israel in oru ma koluk.\n14Ma nukewa saya ma Tokosra Elah el oru, simla oasr in Sramsram Matu Ke Tokosra Lun Israel.\n15In yac aklongoul itkosr ke pacl Tokosra Asa el leum lun Judah, Zimri el leum fin Israel in acn Tirzah ke len itkosr. Mwet mweun lun Israel elos kuhlusya siti Gibbethon in acn Philistia.\n16Ac ke elos lohng lah Zimri el orek pwapa sulal lainul tokosra ac unilya, na elos nukewa fahkla na in pacl sac mu Omri, mwet kol fulat lun un mwet mweun lalos, pa ac tokosra lun Israel.\n17Omri ac mwet mweun lal elos som liki acn Gibbethon, ac kuhlusya acn Tirzah.\n18Ke Zimri el liye lah siti sac kutangyukla, na el som nu in acn se ma potiyukyak ku na ke inkul fulat sin tokosra, ac esukak, ac el misa ke fulen e uh.\n19Ma se inge sikyak ke sripen ma koluk lal lain LEUM GOD. El oapana Jeroboam su tokosra meet lukel, ke el aktoasrye LEUM GOD ke orekma koluk lal sifacna, oayapa ke el kolla mwet Israel in oru ma koluk.\n20Ma nukewa saya ma Zimri el orala, wi pac pwapa sulal ma el oru, simla oasr in Sramsram Matu Ke Tokosra Lun Israel.\n21Mwet Israel uh nunak luoelik: kutu selos lungse Tibni wen natul Ginath, elan tokosra, a mwet lula lungse in Omri.\n22Saflaiya uh, tuh wi lungse lun mwet ma ke in Omri pa tokosra. Tibni el misa, ac Omri el tokosrala.\n23Ouinge in yac aktolngoul sie ke pacl in leum lal Tokosra Asa lun Judah, Omri el tokosrala lun Israel, ac el leumi acn we ke yac singoul luo. Yac onkosr meet ah el leum in acn Tirzah,\n24na el molela eol srisrik soko in acn Samaria ke ipin silver onkosr tausin, sin mwet se pangpang Shemer. Omri el kuhlasak eol soko inge, ac musaela sie siti srisrik we, ac sang inen siti sac Samaria, in oana inen mwet se ma la acn we meet ah: Shemer.\n25Omri el orekma koluk lain LEUM GOD yohk liki tokosra nukewa meet lukel.\n26El oapana Jeroboam su tokosra meet lukel, in akkasrkusrakye LEUM GOD lun Israel ke orekma koluk lal, ac ke el kolla mwet uh in oru ma koluk ac alu nu ke ma sruloala.\n27Ma nukewa saya ma Omri el orala ac oakwuk lal nukewa, simla oasr in Sramsram Matu Ke Tokosra Lun Israel.\n28Omri el misa ac pukpuki Samaria, ac Ahab wen natul, el aolul in tokosra.\n29n yac aktolngoul oalkosr ke pacl in leum lal Tokosra Asa lun Judah, Ahab wen natul Omri, el tokosrala lun Israel, ac el leum in acn Samaria ke yac longoul luo.\n30El oru ma koluk lain LEUM GOD yohk liki tokosra nukewa meet lukel.\n31El tiana falkin ma koluk yohk ma el oru oana Tokosra Jeroboam, a el sifilpa laesla ke el payukyak sel Jezebel, acn se natul Tokosra Ethbaal lun Sidon, ac el oayapa alu nu sin Baal.\n32El musaela tempul se nu sel Baal in acn Samaria, ac orala loang se nu sel, ac filiya in tempul sac.\n33El oayapa tulokunak sie ma sruloala in luman god mutan Asherah. El akkasrkusrakye LEUM GOD lun Israel yohk liki tokosra nukewa lun Israel meet lukel.\n34Ke pacl Ahab el tokosra, Hiel mwet Bethel, el sifil musaela pot lun Jericho. In oana LEUM GOD El tuh fahk nu sel Joshua, wen natul Nun, Abiram, wen se ma matu natul Hiel, el misa ke pacl se Hiel el oakiya pwelung uh, ac Segub, wen se ma fusr natul Hiel, el misa ke pacl se Hiel el oakiya srungul ke pot uh.\n< Sie Tokosra 15\nSie Tokosra 17 >


Tuesday (6/20) Sifac: Lipufacn Sac Eis Mwe Kihsac Lal Manoah - Word Of Knowledge | USA\nOana akkalemyeyuk ke Psaml 20:3- lela tu elan engan in eis mwe sang lom ac insewowo ke mwe kisa lom nukewa. Pus ma kut ku in lotela ke mwe read se lasr inge: In akkeye insiasr nukewa ke kut oru mwe kisa lasr nu sin Leum God u, finne srik kom in sang ke insiom mwe sang ku mwe kisa lom God el engan ac insewowo ka ac oayapa kut fin sang insiasr in lulalfongi kal kut ac fa wi pac pulakin mwe insewowo nu sesr.\nSifac: Lipufacn Sac Eis Mwe Kihsac Lal Manoah\nMwe Read: Mwet Nununku 13:19-23\nMe read se inge sikyak ke pal se mwet Israel sifil folokla seakos God panang God el sang tu elos in pulakin ongaiya su pa kalem ke sruuh lalos ye poun mwet Philistia. Tia na kalem la su simis mwe read se lasr misenge u tusruktu akkalemyeyeyuk la oasr sie mukul su pangpang Manoah su ma ke sruf lal Dan ac payuk sin sie mutan talap kalmeya an pa wangin tulik natul.\nOasr sie lupufan lun God sikyak nu sel ac akkalemye la ela fa pitutu ac oswela sie wen ac el pa ac fa mau molela mwet Israel liki inpoun mwet Philistia. Manoah ac mutan kial oru sie mwe kisa firir nu sin Leum God ac ke pal se e sa firiryak liki loang sa na elos liye ke lupufan sa weak firir sa som nu inkusrao ah. Yok sangeng lalos panang elos putati ac faksufi infoku. Manoah el pangon mu eltal ac misa kesripen eltal sram2 nu sin God ku nu sin lupufan lun God. El tena pangon mu God el insewowo ke mwe kisa lal nu sel.\nPrevPreviousMonday (6/19) Sifac: Mwe Fahkwack Ke Isuslac Lal Samson\nNextSacnri (6/25) Sifac: God El Ahkinsewowoye Mwet Nazerite Nuhnuhnkuh SeNext